b'\n_START_ARTICLE_\nDemokraten\n_START_SECTION_\nHistorie\n_START_PARAGRAPH_\nAvisa kom ut f\xc3\xb8rste gang 22. mars 1906 som Smaalenenes Social-Demokrat. Stiftelsesdatoen for selskapet var imidlertid 18. juni 1906. Avisa var fra starten av en partiavis for Arbeiderpartiet i \xc3\x98stfold og kom ut tre ganger ukentlig, f\xc3\xb8r den ble dagsavis i 1908. Avisa hadde egne redaksjoner i Halden og Sarpsborg._NEWLINE_Etter partisplittelsen i Arbeiderpartiet i 1921 valgte avisa \xc3\xa5 st\xc3\xb8tte utbryterne i det nye sosialdemokratiske partiet. Etter partisamlingen i 1927 br\xc3\xb8t det ut strid om hvilke aviser som skulle fortsette som partiaviser i fylket. Mange mente at \xc3\xa9n avis rent \xc3\xb8konomisk ville v\xc3\xa6re det beste. Det endte med at Smaalenenes Social-Demokrat fortsatte som Arbeiderpartiavis i Fredrikstad. \xc3\x98stfold Arbeiderblad i Sarpsborg, som hadde st\xc3\xb8ttet Arbeiderpartiet under splittelsen, fortsatte sin virksomhet. I Halden ble det opprettet en ny avis. Avisstriden ble for\xc3\xb8vrig brakt helt til topps i Arbeiderpartiet f\xc3\xb8r den fant sin l\xc3\xb8sning._NEWLINE_I motsetning til andre Arbeiderpartiaviser ble avisa ikke stanset under 2. verdenskrig._NEWLINE_Men avisa fikk nytt navn 3. oktober 1940 som en f\xc3\xb8lge av den nye tiden der politiske avisnavn skulle bort. Avisa ble hetende Folden, men 17. mai 1943 ble den tvangssammensl\xc3\xa5tt med h\xc3\xb8yreavisa Fredriksstad Blad og ble til \xc2\xabFredrikstad Blad og Folden\xc2\xbb, som fikk tvangsinnsatt NS-redakt\xc3\xb8r._NEWLINE_I fredsdagene i 1945 utgav fredrikstadavisene Fredrikstad-Pressen fra 9. mai til 2. juni f\xc3\xb8r avisene var p\xc3\xa5 gata igjen med sine egne navn den 4. juni. Dog hadde Folden byttet navn til Demokraten, som i 1972 ble utvidet til Fredrikstad-avisa Demokraten._NEWLINE_Etter andre verdenskrig har Demokraten alltid v\xc3\xa6rt nr. 2-avis. P\xc3\xa5 1970-tallet klarte imidlertid avisa \xc3\xa5 ta litt inn p\xc3\xa5 forspranget under ledelse av redakt\xc3\xb8r Charlie Jansson._NEWLINE_Mot slutten p\xc3\xa5 1980-tallet mistet imidlertid avisa igjen opplag i forhold til konkurrenten._NEWLINE_I 1997 kom avisa ut med s\xc3\xb8ndagsavis. I 2001 bestemte A-pressen at nummer to-avisene i fylket, Demokraten og Moss Dagblad, skulle redusere bemanningen og g\xc3\xa5 over til \xc3\xa5 komme ut tre ganger i uka. Samtidig ble s\xc3\xb8ndagsavisa kuttet ut. Demokraten fikk etter dette et kortvarig opplagsmessig oppsving, og avisa opplevde \xc3\xa5 v\xc3\xa6re blant de ti avisene som \xc3\xb8kte opplaget mest i 2001._NEWLINE_I 2010 fikk Demokraten redusert opplaget med hele 1\xc2\xa0058 og har med det et totalopplag p\xc3\xa5 7\xc2\xa0187. Fredriksstad Blad er dermed omtrent tre ganger s\xc3\xa5 stor som konkurrenten._NEWLINE_I 2012 solgte A-pressen Demokraten til Agderposten (90\xc2\xa0%) og Tanke Media (10\xc2\xa0%), som en f\xc3\xb8lge av A-pressens oppkj\xc3\xb8p av Edda Media. Konkurransetilsynet stilte salg av Demokraten som en forutsetning for \xc3\xa5 godkjenne oppkj\xc3\xb8pet.'